Årsberetning for Lolland-Falsters Stift 2022

*Af biskop Marianne Gaarden*

Hjertelig velkommen til årets landemode her i Bangs Have og en stor tak til Nanne Mølhave for en dejlig prædiken.

En særlig velkomst skal der lyde til både Nanne og alle jer, der ikke tidligere har været med.

Jeg håber, at vi i år får en god og givende eftermiddag i selskab med hinanden og årets oplægsholder, Maj Dalsgaard, der er arkitekt, ph.d. og leder af et projekt, vi kalder ”Differentieret vedligeholdelse af kirkebygninger”.

Det fortæller hun om senere.

For i år skal I også høre mere fra mig end blot denne årsberetning, da jeg har haft den fornøjelse at have tre måneders studieorlov hen over sommeren, hvor jeg har fordybet mig i et emne, som er relevant for Lolland-Falsters Stift, nemlig hvad centraliseringen af mennesker og økonomi betyder for folkekirken i landdistrikter.

Efter jeg er vendt tilbage fra orloven i slutningen af august,

er jeg næsten dagligt blevet kontaktet af journalister, der har fået øje på folkekirken, der har holdt sit indtog i medierne.

Det er imidlertid aldrig Jesus eller evangeliet,

som journalisterne er interesserede i, men derimod folkekirkens arbejdsmiljø, præsters overholdelse af tavshedspligten, undtagelsen i ligebehandlingsloven, der tillader at ansætte præster på baggrund af køn, og senest også om de høje energipriser, der presser kirkernes budgetter.

Jeg synes jo, at det, Jesus sagde, er det mest kontroversielle, vi i folkekirken har at fortælle, men det er jo selvfølgelig en 2000 år gammel historie, der ikke længere har nyhedens interesse – om end den ikke bliver dårligere af den grund.

Jeg har flere gange forsøgt at forklare journalister det underlige paradoks, at det halter med arbejdsmiljøet og samarbejdet nogle steder i folkekirken, men at vi samtidig ifølge en undersøgelse fra Arbejdstilsynet fra foråret 2022 har landets højeste jobtilfredshed i kirken.

For hvordan hænger det dog sammen?

Kigger man på, hvad der giver tilfredshed i jobbet,

så er det, at man kan se meningen med det, man laver, vigtig.

Her ligger folkekirken meget højt. De fleste ansatte og frivillige i folkekirken er meget dedikerede, netop fordi man oplever det som meget meningsfuldt, det man laver.

Endvidere er det afgørende for arbejdsglæden,

at man selv har indflydelse på sin arbejdsdag.

Her ligger folkekirken også højt.

Både som kirkefunktionær og præst har man stor indflydelse på planlægningen af sin arbejdstid.

I folkekirken skal man kunne arbejde selvstændigt,

hvilket meget forståeligt fremmer en solistkultur.

At man ind imellem så kan have svært ved at samarbejde,

når man er vant til at arbejde selvstændigt og dedikeret,

er ikke så svært at forstå.

Det er for så vidt heller ikke en nyhed, at det ind imellem kan slå gnister, så der kan gå ild i kirkelivet.

Sådan har det været i al den tid, jeg har været i folkekirken.

Men det nye er, at arbejdsmiljøet er kommet i mediernes søgelys, og at der er enighed i folkekirken om at gøre noget.

Spørgsmålet er bare: Hvad?

Skal folkekirkens struktur ændres?

Eller er det folkekirkens kultur, der skal ændres?

Jeg har endnu ikke mødt et menighedsrådsmedlem eller en præst, en organist eller en kirkesanger, en graver eller en kordegn, en provst eller en biskop for den sags skyld,

der har villet andet end gode intentioner.

Alle, både frivillige og ansatte, møder vi op med de bedste intentioner og brænder for vores arbejde.

Men indimellem opstår konflikterne, når man ikke oplever,

at ens indsats bliver værdsat og anerkendt, eller hvis man lige frem oplever at blive modarbejdet.

Det første skridt i den rigtige retning er at få talt sammen

og lytte til hinanden:

Hvad betyder noget for dig? Hvad betyder noget for mig?

Lad os alle øve os på at respektere de mange forskellige perspektiver på arbejdet i kirken – og hele tiden huske os selv og hinanden på, hvorfor vi er her:

Vi har verdens bedste budskab.

Og lad os så ikke forme af mediernes dårlige omtale.

Som kirke har vi så meget at være stolte af, og med den faglige stolthed følger også faglig specialisering, finansiering og rekruttering – både til menighedsråd og præstestillinger.

Egentlig er det jo helt fantastisk hvor mange erfaringer og kompetancer, der er samlet i kirken.

Den negative omtale i medierne af det dårlige arbejdsmiljø har rejst kritik af menighedsrådenes arbejdsindsats.

Kritikerne glemmer mange gange, at arbejdet er frivilligt, og at det ikke uden grund kan opleves som meget bureaukratisk.

Her vil jeg derfor gerne henlede jeres opmærksomhed på, at den forsøgslovgivning, hvor et menighedsråd kan overlade personaleledelse og HR samt bygningsansvaret til provstiet, nu er gjort permanent. Gør man brug af den ordning, vil det i højere grad give menighedsrådet mulighed for at kunne koncentrere sig om indholdet af kirkens aktiviteter og menighedens fællesskab.

Nogle menighedsråd frygter, at det så ikke længere vil være attraktivt at være med i rådet, men efter min bedste overbevisning vil det kunne tiltrække andre frivillige,

der interesserer sig for det kristne budskab.

At uddelegere ansvaret for det administrative arbejde vil i min optik styrke og give menighedsrådet større råderum.

Når jeg kigger tilbage på det sidste år, glæder jeg mig over

flere ting. For det første er det indtil videre gået godt med at få kvalificerede kandidater til de ledige præstestillinger her i stiftet. Præstemanglen har ikke ramt os – men vi ved selvfølgelig ikke, hvordan det vil se ud i fremtiden, efterhånden som der pensioneres flere præster, end der ordineres.

Endvidere glæder jeg mig over, at vi ikke længere skal have stukket en vatpind i næsen med jævne mellemrum;

og at folkekirken, trods et par drøje år med nedlukninger og alternative løsninger, er kommet godt igennem coronakrisen og har indhentet den pukkel af aktiviteter, som mange kirker sidste efterår skulle arbejdede sig igennem.

De mange gode og innovative aktiviteter, der blev indstillet til årets initiativpris, vidner om stor kreativitet og virkelyst.

Der er fokus på medmennesket, de unge som de gamle,

de nytilkomne som de herboende igennem mange år,

og fokus på kulturen, naturen og klimaet.

Det var en sand fornøjelse at se, hvordan næstekærligheden kan udfolde sig på et utal af måder i rundt om i stiftets mange sogne – store som små.

Vi har også i de sidste par år haft fokus på Lolland-Falsters Stifts Sociale Arbejde i et samarbejde med Samvirkende Menighedsplejer, hvor der eksempelvis er blevet afholdt højskole for ensomme ældre, bæredygtig konfirmation, hvor man kan anskaffe sig både genbrugs- og nyt konfirmationstøj til få penge, og senest er en samtalecafé for nydiagnosticerede demensramte startet op.

Folkekirkens Grønne Omstilling er også kommet godt fra start. Det er et fælles projekt for hele landet

med kirkens mange forskellige aktører, Landsforeningen af Menighedsråd, bispekollegiet, Provsteforeningen, Præsteforeningen og Kirkeministeriet, der sammen arbejder for at bidrage til samfundets grønne omstilling. Projektlederen – ja, han bor på Falster og har kontor i stiftet.

Der er mange gode initiativer at glæde sig over, men vi står også over for store udfordringer.

Det kan næppe være forbigået nogens opmærksomhed,

at vi står over for en energikrise.

Hvor vi ellers har skullet holde afstand de seneste vintre,

kan vi nu se frem til at skulle rykke tættere sammen

– for at holde varmen og holde udgifterne til varme nede.

Der er udsigt til tårnhøje priser på el, naturgas og olie og lavvande i pengekasserne i mange menighedsråd.

De høje priser kan slå bunden ud af budgetterne i sogne med op til flere kirker opvarmet med el.

Den stående dispensation frem til den 1. april 2023 til

dels at ændre rammerne for afvikling af gudstjenesten og til

dels at ændre gudstjenestefrekvensen i pastorater med flere kirker, sætter fokus på en stor udfordring her i stiftet.

Geografisk er Lolland-Falsters Stift på størrelse med Helsingør Stift. Men med over en million indbyggere er Helsingør landets største stift, mens Lolland-Falster med godt 105.000 indbyggere er landets mindste målt på indbyggertal.

Det er ikke flere mennesker her end antallet af indbygger i Odense Domprovsti. Til gengæld har vi næsten lige så mange kirker på Lolland-Falster, som i Københavns Stift.

Der meget forskellige vilkår for folkekirken rundt om i landet, hvilket energikrisen viser.

Nogle steder vil der være penge nok på en anden konto til at flytte til opvarmning af kirkerne, men det vil for mange her i stiftet ikke være en mulighed, fordi pengene er bundet til løn og bygninger.

Vi kan med god grund være både stolte og glade for den nationale kulturarv, som stiftets 108 kirker udgør,

hvoraf de 98 er fra middelalderen.

Det er samtidig en udfordring at finde de fornødne menneskelige som økonomiske ressourcer til at bruge, betale og vedligeholde de mange kirkebygninger – mest af alt fordi verden er forandret, siden kirkerne blev bygget. Centralisering af mennesker og økonomi har ændret livet på landet radikalt – og det får også konsekvenser for folkekirken på landet.

Netop det var emnet for min studieorlov, som jeg om lidt vil fortælle jer mere om. Der er meget mere at sige om stiftets arbejde igennem det forgangne år, og det har stiftsrådsformand Susanne Møller samlet i sin årsberetning, som ligger trykt klar ved udgangen til jer alle, og som også vil være at finde på stiftets hjemmeside. Så husk at tage den med, når I går.

Inden vi går over til mit oplæg vil jeg sige jer alle tak for den store indsats, I yder rundt omkring i stiftets kirker.

Det er takket være jer, at folkekirken også her på Lolland-Falster kan være til stede alle steder i stiftet.

Tak.